**Διδακτική ενότητα 4**

**Το σχέδιο του Επιμηθέα**

|  |  |
| --- | --- |
| **Τα κριτήρια των δράσεων του Επιμηθέα** | **Οι αμοιβαία εξισορροπούμενες αντιθέσεις** |
| **α. Παρέχει στα έμβια όντα μέσα προφύλαξης από τους εχθρούς (τα άλλα ζώα): «Νέμων δὲ ... ἀϊστωθείη·»** | - η ταχύτητα αντισταθμίζει την αδυναμία,  - τα φτερά ή η υπόγεια κατοικία αντισταθμίζουν το μικρό σωματικό μέγεθος,  - όσα ζώα έχουν δύναμη, δεν χρειάζονται ταχύτητα,  - όσα έχουν μεγάλο σωματικό μέγεθος, σώζονται χάρη σ’ αυτό,  - τα όπλα αντισταθμίζουν την έλλειψη δύναμης και ταχύτητας |
| **β. Δίνει μέσα προστασίας από τις δυσμενείς καιρικές συνθήκες, που χρησιμεύουν και ως φυσική φωλιά των ζωικών ειδών: «ἐπειδὴ δὲ αὐτοῖς ... καὶ ἀναίμοις.»** | - σε άλλα πλούσιο τρίχωμα,  - σε άλλα χοντρό δέρμα,  - σε άλλα χοντρό δέρμα και χωρίς αίμα (πχ. φολίδες, λέπια) |
| **γ. Φροντίζει για την εξασφάλιση τροφής, με πρόνοια για την ύπαρξη ποικιλίας στα βρώσιμα είδη: «Τοὐντεῦθεν ... ἄλλων βοράν·»** | - τα φυτοφάγα ζώα τρώνε χόρτα, καρπούς δέντρων ή ρίζες  - τα σαρκοφάγα ζώα τρώνε τις σάρκες άλλων ζώων. |
| **δ. Εξισορροπεί τις αντίρροπες δυνάμεις στη φύση με σκοπό τη διαιώνιση των ειδών: «καὶ τοῖς μὲν ὀλιγογονίαν ... τῷ γένει πορίζων.»** | - παρέχει ολιγογονία, δηλαδή μικρή γονιμότητα, στα σαρκοφάγα ζώα και  - πολυγονία, δηλαδή μεγάλη γονιμότητα, σε όσα γίνονται βορά άλλων ζώων. |

**ΠΑΡΑΛΛΗΛΟ ΚΕΙΜΕΝΟ:** Εμπεδοκλής

**Ερώτηση 1:** Στο ποίημά του ο Εμπεδοκλής παραθέτει μια διαλεκτική αντίληψη για την υφή του κόσμου των όντων, καθώς μέσα στην πολλαπλότητα των 4 στοιχείων που συναπαρτίζουν τον κόσμο (φωτιά, νερό, χώμα, αέρας) βλέπει την ενότητα του Σύμπαντος (στίχος 16) αλλά ταυτόχρονα θεωρεί ότι από μια αρχική μήτρα, ένα πρώτο κυρίαρχο στοιχείο, προέκυψαν με διάσπαση και όλα τα υπόλοιπα (στίχος 17). Έτσι λοιπόν κάθε ξεχωριστό ον είναι προϊόν μιας πάλης μεταξύ των 4 στοιχείων, κατά την οποία το ένα υπερτερεί, χωρίς όμως τα υπόλοιπα να φθείρονται εντελώς (στίχοι 27-30). Τα έμβια όντα εμπεριέχουν κατά τη λογική του και τα 4 στοιχεία (κυρίως βέβαια το γενετικό υλικό – γη – και τη θερμή πνοή της ζωής – φωτιά) και μεταστοιχειώνονται σε νερό και αέρα (π. χ αν καούν) και σ’ αυτή τη διαδικασία συμβάλλουν: α)η Φιλότητα που συνδέει τα στοιχεία μεταξύ τους και β)το Νείκος που τα αποδομεί (οι δυνάμεις των μορίων της ύλης κατά τη σύγχρονη Φυσική Επιστήμη).

**Ερώτηση 2:** Η γένεση και ο θάνατος, κατά τον Εμπεδοκλή, δεν είναι παρά ο αέναος κύκλος της ζωής, κατά τον οποίο η ύλη δεν χάνεται αλλά μεταστοιχειώνεται σε κάτι άλλο μέσα στο Σύμπαν – περίπου όπως μέσα στην τροφική αλυσίδα κάθε ζώο που χάνεται μπορεί να γίνεται τροφή για κάποιο άλλο άρα η ύλη του παραμένει χρήσιμη. Κάθε ον βέβαια μπορεί να είναι μοναδικό, η ζωή του όμως και ο θάνατός του συνδέονται άμεσα και με την ύπαρξη των άλλων και η ύλη του παραμένει άφθαρτη στο Σύμπαν.